Chris Stein

Christopher Stein (s. 5. tammikuuta 1950, New York, Yhdysvallat) on Blondie-yhtyeen kitaristi ja lauluntekijä sekä yksi yhtyeen perustajista. Steinia usein kiitetään Blondie-yhtyeen soundin muokkaamisesta, sillä hän kirjoitti huomattavan osan yhtyeen tunnetuimmista kappaleista ja osallistui yhtyeen levyjen tuottamiseen. Hän on myös luonut uraa valokuvaajana ja musiikkituottajana ja säveltänyt musiikkia TV-sarjoihin ja elokuviin.   

 Elämä 

 Varhaiset vuodet 
Kitaristi ja lauluntekijä Chris Stein syntyi 5. tammikuuta 1950 Brooklynissä New Yorkissa. Hän on isänsä Benin ja äitinsä Estellen ainoa lapsi. Alun perin Stein halusi ryhtyä egyptologiksi mutta vaihtoi kiinnostuksensa musiikkiin saatuaan vanhemmiltaan 11-vuotiaana ensimmäisen kitaransa. Chrisin lapsuudessa oli ongelmia: hänet erotettiin Midwoodin lukiosta vuonna 1965 pitkän tukkansa vuoksi, hän kärsi hermoromahduksesta, ja hänen isänsä kuoli sydänkohtaukseen. 1970-luvun alussa Stein näki New York Dolls -yhtyeen ja innostui näkemästään – hän halusi liittyä samanlaiseen bändiin.  

 Ura musiikin parissa. 
Stein liittyi paikalliseen The Stilettos -yhtyeeseen, jossa Debbie Harry oli yksi laulajista. Steinin ja Harryn välille syntyi pian romanttinen suhde. Kun Stilettos hajosi 1970-luvun puolivälissä, Stein ja Harry päättivät perustaa uuden yhtyeen yhdessä, mikä johti Blondien syntymiseen pian sen jälkeen. Blondie liittyi nousevaan CBGB-klubin ympärillä olevaan punk-skeneen, johon kuuluivat myös Ramones, Talking Heads, Johnny Thunders, The Cramps ja monet muut. Blondie julkaisi itsenäisesti nimikkodebyyttinsä vuonna 1976.

Chrysalis-levymerkin kanssa solmitun sopimuksen jälkeen Blondie saavutti suuren suosion. Plastic Letters (1977) ja Parallel Lines (1978) myivät hyvin. Yhtyeellä oli useita radiohittejä, mutta vuonna 1982 julkaistun The Hunter -albumin myötä yhtyeen suosio alkoi laskea. Blondie hajosi vuonna 1982, pääasiassa siksi, että Steinillä diagnosoitiin harvinainen ihosairaus, tappava autoimmuunisairaus pemfigus, joka aiheutti rakkuloiden puhkeamista koko kehoon. Stein toipui lopulta täysin. 
vasen|pienoiskuva|Debbie Harry ja Chris Stein
Chris Stein johti Animal Records -levymerkkiä vuosina 1982–1984. Steinin levy-yhtiö julkaisi ja tuotti esimerkiksi The Gun Club -yhtyeen albumin Miami sekä Iggy Popin kokeellisen Zombie Birdhouse -albumin. Sairautensa vuoksi Stein joutui lopulta sulkemaan levy-yhtiönsä. Hän ja Harry erosivat myös parina mutta pysyivät hyvinä ystävinä ja jatkoivat yhteistyötä. Stein osallistui useiden Debbie Harryn sooloalbumien tekoon, kuten Kookoo (1981), Rockbird (1986) ja Def, Dumb, & Blonde (1989). Chris Stein vieraili myös Ramonesin basistin Dee Dee Ramonen alter-egon Dee Dee Kingin rap-albumilla Standing in the Spotlight (1988). 

1990-luvun lopulla Stein ja Harry käynnistivät Blondien jälleen uudestaan kahden muun alkuperäisjäsenen, kosketinsoittaja Jimmy Destrin ja rumpali Clem Burken kanssa. He palasivat suosioon vahvan studioalbumin No Exit (1999) ja siltä julkaistun ”Maria”-hitin voimin. Stein on säveltänyt musiikkia useisiin elokuviin, kuten Union City (1980), Pie in the Sky: The Brigid Berlin Story (2000), Wild Style (1982) ja Polyester sekä TV-ohjelmiin, kuten When Disco Ruled the World (2005).

 Valokuvaus 
Stein dokumentoi valokuvissaan usein ihmisiä ja kaupunkimaisemia. Hänen kuvansa ovat usein mustavalkoisia. Chrisin valokuvataidetta on esitelty lehdistössä ja gallerioissa ympäri maailmaa, erityisesti vuonna 2017 Lontoon arvostetussa Somerset Housessa, jossa hänen näyttelynsä houkutteli paikalle raporttien mukaan 60 000 kävijää. Stein on tehnyt yhteistyötä monien kuvataiteilijoiden kanssa vuosien varrella, mukaan lukien Andy Warhol, Jean-Michel Basquiat, Shepard Fairey. Hän on myös valokuvannut useita tunnettuja rock-muusikkoja kuten Iggy Pop, David Bowie, Stiv Bators ja Ramones. Steinin valokuvia on käytetty muun muassa Lydia Lunchin albumien kansissa. Hän on julkaissut useita valokuvakirjoja, kuten Negative: Me, Blondie and the Advent of Punk (2014) ja Point of View: Me, New York City and the Punk Scene (2018).

 Yksityiselämä 
Chris Stein asuu New Yorkissa näyttelijävaimonsa Barbara Sicuranzan ja heidän tyttärensä kanssa. Steinin toinen tytär kuoli lääkkeiden yliannostukseen vuonna 2023. Stein tiedotti tyttärensä kuolemasta Facebookin kautta.  

Lähteet

Luokka:Yhdysvaltalaiset kitaristit
Luokka:Yhdysvaltalaiset rockmuusikot
Luokka:Rock and Roll Hall of Fame
Luokka:Vuonna 1950 syntyneet
Luokka:Elävät henkilöt